ก.ล.ต.รับฟังความเห็นดึงอีทีเอฟนอกซื้อขายในไทย
ก.ล.ต. เปิดรับฟังความเห็นนำ "อีทีเอฟต่างประเทศ" มาจดทะเบียนซื้อขายในตลาดหลักทรัพย์ไทย ถึง 20 ส.ค.นี้
17 ส.ค. 2553

ก.ล.ต. เปิดรับฟังความเห็นนำ "อีทีเอฟต่างประเทศ" มาจดทะเบียนซื้อขายในตลาดหลักทรัพย์ไทย ถึง 20 ส.ค.นี้
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีแนวคิดที่จะอนุญาตให้อีทีเอฟต่างประเทศมาจดทะเบียนในตลาดหลักทรัพย์แห่งประเทศไทย  เพื่อให้มีสินค้าใหม่ในตลาดทุน เป็นการเพิ่มทางเลือกให้แก่ผู้ลงทุน ซึ่งสอดคล้องกับแผนพัฒนาตลาดทุนที่มุ่งสร้างความหลากหลายและความครบถ้วนของผลิตภัณฑ์ทางการเงินให้ทัดเทียมกับตลาดทุนในภูมิภาค ภายหลังจากที่ก่อนหน้านี้ ก.ล.ต. ได้อนุญาตให้จัดตั้งกองทุนรวมอีทีเอฟไทยไปลงทุนในหน่วยของอีทีเอฟต่างประเทศได้ 
สำหรับอีทีเอฟต่างประเทศที่จะเข้ามาจดทะเบียนเพื่อซื้อขายในตลาดหลักทรัพย์ไทยนั้น ก.ล.ต. จะกำหนดให้ มีลักษณะเช่นเดียวกับอีทีเอฟต่างประเทศที่ ก.ล.ต. อนุญาตให้กองทุนรวมอีทีเอฟไทยไปลงทุนได้ กล่าวคือ  ไม่ซับซ้อนและอ้างอิงโดยตรงกับดัชนีหลักทรัพย์และดัชนีราคาสินค้าที่แพร่หลาย และมีความน่าเชื่อถือ โดย อีทีเอฟต่างประเทศดังกล่าวต้องมีการซื้อขายในตลาดหลักทรัพย์ที่เป็นสมาชิกขององค์การตลาดหลักทรัพย์โลก (World Federation of Exchange: WFE) และจัดตั้งและจัดการโดยบริษัทที่ได้รับใบอนุญาตประกอบธุรกิจหลักทรัพย์จากหน่วยงานกำกับดูแลหลักที่เป็นสมาชิกขององค์กร ก.ล.ต. โลก (International Organization of Securities Commissions: IOSCO) 
ทั้งนี้ อีทีเอฟต่างประเทศดังกล่าวจะต้องขึ้นทะเบียนกับ ก.ล.ต. ตามหลักเกณฑ์ โดยต้องตั้งตัวแทนใน ประเทศไทยเพื่อประโยชน์ในการติดต่อกับผู้ลงทุนและ ก.ล.ต. รวมทั้งเป็นผู้ยื่นขออนุมัติวงเงินลงทุน ในต่างประเทศกับ ก.ล.ต. นอกจากนี้ อีทีเอฟต่างประเทศจะต้องเปิดเผยข้อมูลและแสดงคำเตือนที่ผู้ลงทุนไทยควรทราบ เช่น ผู้ลงทุนจะได้รับสิทธิและความคุ้มครองไม่ต่างจากกรณีที่ผู้ลทุนไปลงทุนในต่างประเทศเองโดยตรง ดังนั้น ผู้ลงทุนจึงต้องศึกษากฎหมายและกฎเกณฑ์ที่เกี่ยวข้องของประเทศที่อีทีเอฟนั้นจัดตั้งขึ้น และประเทศที่ตั้งของตลาดหลักทรัพย์หลัก เป็นต้น 
ในการนี้  ก.ล.ต. ได้เผยแพร่หลักการของเรื่องดังกล่าวไว้ที่เว็บไซต์ของ ก.ล.ต. (www.sec.or.th) จึงขอเชิญ ผู้ที่เกี่ยวข้องและผู้ที่สนใจร่วมแสดงความคิดเห็นได้จนถึงวันที่ 20 ส.ค.2553 ที่เว็บไซต์ดังกล่าว หรือทางโทรสารหมายเลข 0-2263-6348 หรือ 0-2263-6292 หรือทางอีเมล์ที่ [email protected] หรือ [email protected]